वेल्लोर विद्रोह 10 जुलाई 1806 को मद्रास राज्य (अब तमिलनाडु) राज्य के शहर वेल्लोर में हुआ था। यह ईस्ट इंडिया कंपनी के खिलाफ भारतीय सिपाहियों द्वारा बड़े पैमाने पर और हिंसक विद्रोह का पहला उदाहरण था, जो १८५७ के स्वतंत्रता संग्राम से भी आधी सदी पहले घटित हुआ था। दक्षिण भारतीय शहर वेल्लोर में यह विद्रोह एक पूर्ण दिन चला, जिसके दौरान विद्रोहियों ने वेल्लोर किले पर क़ब्ज़ा कर लिया और 200 ब्रिटिश सैनिकों को मार डाला या घायल कर दिया। विद्रोह को आरकाट राज्य के घुड़सवारों और तोपखाने की बदौलत दबाया जा सका। प्रकोप के दमन के दौरान लगभग 600 लोग मारे गए, और इसके बाद 100 विद्रोहियों को सज़ा-ए-मौत सुनाई गई। इसके अलावा कई विद्रोही सैनिकों का औपचारिक रूप से कोर्ट-मार्शल भी किया गया।